Karen Hækkerup (S), 2008-04-21:
Der er ikke nogen tvivl om, at den udvikling, der er i det danske samfund lige nu med stigende vold, især blandt de unge, er meget bekymrende.
Der er sket et utroligt skred med hensyn til, hvad man gør, hvordan man opfører sig, hvordan man overfalder andre, hvordan man undlader at hjælpe andre, hvordan man taler til andre i det offentlige rum, og at man synes, det er i orden at være bevæbnet, når man er der.
Den udvikling, der er sket, er meget bekymrende, og den betyder altså, at når forældre sender deres børn i byen, sidder de tilbage med hjertet oppe i halsen og tænker: Bare der ikke er noget, der går galt.
Fra Folketingets side kan vi ikke tage den frygt fra forældrene, og vi kan heller ikke tage den fra de unge, der selv er bekymrede, når de bevæger sig ud i nattelivet.
Men vi kan gøre det, at vi kan lave en lovgivning, der skal forsøge at gøre forholdene bedre, når man færdes i nattelivet.
Hvis man alene vil skærpe en straf, virker det ikke.
Jo, jo, folk vil komme længere tid i fængsel, men vil der komme færre ofre for forbrydelser?
Vil det blive mere sikkert at gå på gaden, og vil forældrene kunne sove mere roligt?
Nej, det tror jeg faktisk ikke, og derfor skal der noget mere og noget andet til.
Socialdemokraterne støtter forslaget her, og det gør vi af flere forskellige grunde.
Det er altså ikke tale om en lille, ubetydelig kniv, der er tale om de knive, vi i forvejen karakteriserer som meget farlige, som er ulovlige, og som det er ulovligt at anskaffe.
Jeg vil gerne understrege, at rigspolitiet, Politiforbundet og Det Kriminalpræventive Råd alle skriver i deres høringssvar, at de mener, at lovforslaget her vil have en kriminalpræventiv effekt.
Det er altså noget andet end det, vi hørte SF's ordfører sige tidligere, nemlig at det ingen virkning vil have.
Disse interessenter vurderer, at forslaget vil have en virkning, og det vurderer jeg faktisk også at det vil have.
Men når det ikke kan stå alene - for det kan det ikke - betyder det for det andet, at vi også skal snakke om nogle andre ting her i Folketinget.
Den udvikling, vi ser hos ungdommen på gaden, er nemlig meget forfærdelig.
Den koster liv, og den koster vores alle sammens følelse af tryghed ved at kunne færdes i det offentlige rum uden at skulle være bange, og den pris skal vi ikke finde os i at skulle betale.
Avisen Urban kører for tiden en kampagne under overskriften »Hvis du slår på én, slår du på os alle«.
Den kampagne rammer lige ned i den følelse, jeg har af, hvordan voldssituationen er i Danmark lige for tiden.
Voldsspiralen er for opadgående, råheden blandt vores ungdom er steget, overfaldene er meget forfærdelige og ofte ganske tilfældige, unge bevæbner sig med kniv eller med andre våben, og nogle går rundt og er ubehandlede, tikkende bomber, der bare venter på at springe i luften.
Når vi har sådan nogle ubehandlede, tikkende bomber, der går rundt og en gang imellem springer i luften og også af og til rent faktisk helt umotiveret dræber andre, må vi sætte ind med alt, hvad vi kan, for at forhindre det.
Her nytter det ikke noget kun at fokusere på straffe, her bliver vi nødt til at sige: Vi vil have mere SSP-arbejde; vi vil have flere handleplaner for unge, som er på vej ud i kriminalitet; vi vil have mere fokus på det kriminalpræventive arbejde; vi vil have en anbringelsesreform; og vi vil have den sociale indsats styrket; for de ting går hånd i hånd.
Strafskærpelser kan ikke stå alene.
Hvis den forebyggende indsats fejler, vil vi stadig væk skulle begrave unge mennesker, som er blevet dræbt af tilfældige voldsmænd på gaden.
Hvis vi vil ændre udviklingen af voldskriminaliteten, kan forslaget her ikke stå alene.
Men vi støtter det gerne, både fordi det er rimeligt, at man kan blive sat i varetægtsfængsel, når man bliver taget med skydevåben, og fordi det gerne skulle få færre unge til at gå med kniv, når de går i byen, og dermed gøre det mere sikkert at være på gaderne.